

**Festival Atmosféra je vypredaný!**

***Na vypredanie festivalu stačilo osem hodín.***

**| Hontianske Nemce, 5. mája 2021 | - Festival Atmosféra bol približne osem hodín po ohlásení svojho deviateho ročníka nútený oznámiť svojim fanúšikom, že jeho tohtoročná kapacita je naplnená a všetky vstupenky boli vypredané.**

**Do spoločnosti to vysiela jasný signál: ľudia sa už nevedia dočkať kultúry a hromadných podujatí.**

Organizátori festivalu Atmosféra len včera (4. mája 2021) na svojich sociálnych sieťach oznámili svojim fanúšikom, že sa púšťajú do organizácie deviateho ročníka festivalu. “*Aj keď nám náš minuloročný pokus o minifestival nevyšiel podľa predstáv, povedali sme si, že tento rok do toho ideme naplno. Po uplynulých mesiacoch si všetci zaslúžime nejaké svetlo na konci tunela; niečo, na čo sa v lete budeme skutočne tešiť*,” hovorí hlavná organizátorka festivalu Atmosféra, Gretka Pavlovová. Festival Atmosféra sa im podarilo vypredať za neuveriteľných osem hodín.

**Inšpirácia pre ďalších organizátorov hromadných podujatí?**

Rýchla odozva fanúšikov môže znamenať viacero vecí, organizačný tím si ju ale vysvetľuje jednohlasne. “*Myslíme si, že ľudia sú z celkovej spoločenskej situácie unavení. Tento raketový predaj lístkov by mal však byť dôležitým signálom - nielen pre nás - ale aj pre ostatných organizátorov hromadných podujatí. Netreba sa vzdávať, práve naopak; aj toto je znamenie, že ľudia majú o živú kultúru záujem*,” dopĺňa Gretka Pavlovová a pokračuje: “*to, ako sa vyvíjal predaj lístkov, bolo pre nás veľkým prekvapením a naplnilo nás to neuveriteľnou radosťou.  Veľmi si prajem, aby takýto pocit počas tohto roka prežilo čo najviac organizátorov festivalov a iných hromadných podujatí, pretože najmä vďaka kultúre dokážeme opäť žiť naplno a nielen prežívať*.”

Festival Atmosféra bude v najbližších týždňoch na svojich sociálnych sieťach a na webovej stránke postupne predstavovať program deviateho ročníka festivalu. Ten sa síce uskutoční v polovičnej kapacite oproti bežným ročníkom, no bude o to výnimočnejší - pre organizátorov aj zúčastnených. “*Kapacitu festivalu sme sa podľa všetkých rozhovorov a diskusií rozhodli uzavrieť na počte tisíc osôb, vrátane dobrovoľníkov a účinkujúcich. Pevne veríme, že postupné zlepšovanie situácie, možnosti očkovania, ako aj zriadenie mobilného odberového miesta (MOM) pri vstupe do areálu nám dopomôžu k čo najbezpečnejšiemu priebehu Atmosféry*,” uzatvára Gretka Pavlovová.

---

**FESTIVAL ATMOSFÉRA**

6. - 8. august 2021 | Hontianske Nemce - Vinice

[WEBOVÁ STRÁNKA](https://festivalatmosfera.sk/) | [FACEBOOK](https://www.facebook.com/FestivalAtmosfera) | [INSTAGRAM](https://www.instagram.com/festival_atmosfera/)

Kontakt pre médiá:

Gretka Pavlovová, hlavná organizátorka – gretka@festivalatmosfera.sk